**Dayr az-Zawr** tai **Deir ez-Zor** (arab. دير الزور‎) on kaupunki Syyriassa. Se on samannimisen maakunnan pääkaupunki ja sijaitsee maan koillisosassa Eufratjoen oikealla eli lounaanpuoleisella rannalla. Kaupunkia ympäröi Syyrian aavikko. Dayr al-Zawr on tärkeä kauppapaikka Aleppo–Mosul ja Damaskos–Mosul -maanteiden ja useiden aavikon ylittävien reittien varrella.

Historia
--------

Kaupungin nimi tarkoittaa kirjaimellisesti ’luostari (tamariski)lehdossa’, jossa sanan *zawr* merkitys on tamariski, joka on aavikoilla varjopuuna käytetty, kuiviin oloihin sopeutunut kasvisuku. Nimi on ehkä johdettu lähellä sijainneesta muinaisesta Auzaran tai Azuaran kaupungista. Seudulla on merkittäviä historiallisia nähtävyyksiä kuten Dura-Europoksen ja Marin rauniokaupungit. Muinainen Deir ez-Zor oli osa Palmyran valtakuntaa.

Ottomaanit rakensivat nykyisen kaupungin vuonna 1867 Eufratin alueen paimentolaisten hillitsemiseksi. Se oli hallintoalueen keskus, kuvernöörinistuin ja ympäröiviä maaseutuja kiertävien partioiden tukikohta. Vuonna 1915 sadattuhannet pakenivat armenialaisten kansanmurhaa Deir ez-Zoriin. Tuhansia heistä pakotettiin kuitenkin kuolemanmarssille kaupungin läheisyydessä olleille keskitysleirille.

Ottomaanien vetäydyttyä britit valtasivat kaupungin 1918. Dayr al-Zawrin otti haltuunsa Faisal I (hijazkuningas Ḥusan ibn Alin poika) lyhyeksi aikaa ennen ranskalaismiehityksen alkua vuonna 1921. Toisen maailmansodan aikaan vuonna 1941 brittijoukot ottivat kaupungin haltuunsa pyrkiessään estämään Syyriaa ja Libanonia joutumasta akselivaltioiden joukkojen haltuun. Vuonna 1946 kaupungista tuli osa Syyrian tasavaltaa.

Kaupungissa toimii vuonna 1977 perustettu yliopisto, kulttuurikeskus ja museo, jossa on muinaismuistoja läheisiltä kaivauksilta (Tall Birāk, Buqrus, Tall Leilan ja Ashara). Ennen sisällissotaa ranskalaisten vuonna 1924 rakentama Eufratin ylittävä riippusilta oli suosittu matkailunähtävyys. Silta romahti Syyrian hallituksen kranaatti-iskussa kapinallisia vastaan toukokuussa 2013. Ääri-islamistinen Isis-ryhmittymä valtasi osan kaupungista kesällä 2014. Sen piirittämänä oli Yhdistyneiden kansakuntien mukaan noin 200 000 kaupungin asukasta. Syyrian armeija mursi kaupungin piirityksen syyskuussa 2017 ja sen uutisoitiin vallanneen kaupungin kokonaan 3. marraskuuta samana vuonna. Kaupunki oli viimeinen Isisin hallussa ollut suuri asutuskeskus Syyriassa.

Väestö
------

Deir ez-Zorissa oli vuoden 1981 väestönlaskennassa 92 091 asukasta ja 1994 väestönlaskennassa 140 459 asukasta. Vuoden 2004 väestönlaskennassa väkiluku oli 211 857. Ennen Syyrian sisällissotaa kaupungissa asui noin 10 % Syyrian yhteensä 80 000:ta armenialaisesta.

Talous
------

Dayr az-Zawrin maakunta on Syyrian tärkein öljyntuotantoalue ja Dayr az-Zawr on öljytuotannon keskus. Sisällissodan aikana tuotanto on kuitenkin pudonnut 95 prosenttia sotaa edeltävästä tasosta. Seudulla on myös maataloustuotantoa ja kastelukanavilla Eufratin vettä ohjataan viljelyksille. Deir ez-Zorissa on noin 3,0 kilometrin kiitotiellä varustettu sotilaslentoasema (IATA: **DEZ**, ICAO: **OSDZ**). Ulkovalloista ainakin Iranin on raportoitu tuoneen sinne sotilaita, tarvikkeita ja ammuksia Syyrian sisällissodan aikana.

* Eufratjokea, ja vielä kesällä 2015 käytössä ollut, osin tuhoutunut silta.Eufratjokea, ja vielä kesällä 2015 käytössä ollut, osin tuhoutunut silta.
* Kastelukanava.Kastelukanava.
* Maaliskuun 8. päivän aukio.Maaliskuun 8. päivän aukio.

Lähteet
-------

1. 1 2  Syrian Arab Republic: Other (2004 Census Data. Väestönlaskennan 2004 väkiluvut aluehallinnon 1. (maakunnat), 2. (piirikunnat), 3. ja 4. tasolla. Tiedot syr\_pop\_2004\_sycensus\_0.xls -tiedostossa. Maakuntien väkiluku löytyy 1. tason välilehdeltä (Admin1\_Governorate) ja kaupunkien väkiluvut 4. tason (Admin4\_City)-välilehdeltä)  1.1.2004. humanitarianresponse.info. Viitattu 7.10.2015. (englanniksi)
2. 1 2 3 4 5  Dayr al-Zawr. Syria. Alternative title: Deir ez-Zor *Encyclopedia Britannica*. Britannica.com. Viitattu 7.10.2015. (englanniksi)
3. ↑  One Syrian Town's Notorious 'Bridge Of Death'  2013. worldcrunch.com.  Arkistoitu 30.12.2013. Viitattu 8.10.2015. (englanniksi)
4. ↑  Tareq al Abd: After takeover by IS, Deir ez-Zor residents fear next tragedy  6.8.2015. al-monitor.com. Viitattu 7.10.2015. (englanniksi)
5. ↑  Syria crisis: UN to begin air drops of aid to Deir al-Zour *BBC News*. BBC. Viitattu 19.2.2016. (englanniksi)
6. ↑  Syria war: Army breaks IS siege of Deir al-Zour *BBC News*. BBC. Viitattu 17.10.2017. (englanniksi)
7. ↑  Deir al-Zour: Syrian army 'takes last IS stronghold' *BBC News*. BBC. Viitattu 3.11.2017. (englanniksi)
8. ↑  Thomas Brinkhoff: Syria Citypopulation.de. Viitattu 7.10.2015. (englanniksi)
9. ↑  Racha Abi Haidar: Armenians in Syria, After the Conflict *Al-Akhbar*. Viitattu 3.11.2017.
10. ↑  Who controls Syria's oil?  14.7.2013. aljazeera.com.  Arkistoitu 29.9.2015. Viitattu 8.10.2015. (englanniksi)
11. ↑  Mohammad Ballout: Who controls Syria's oil?  6.7.2014. almonitor.com. Viitattu 8.10.2015. (englanniksi)
12. ↑  OSDZ. Deirzzor Airport skyvector.com. Viitattu 8.10.2015. (englanniksi)
13. ↑  Iran sends military forces and equipment to Dayr az Zawr military airport in Syria  23.12.2014. mojahedin.org. Viitattu 8.10.2015. (englanniksi)

Aiheesta muualla
----------------

* Kuvia tai muita tiedostoja aiheesta **Deir ez Zor** Wikimedia Commonsissa

* Deir Ezzor. Syrian Arab Republic: Climatological Information (englanniksi) (wmo.int)
* Deir Ez-Zor (englanniksi) (homsonline.com)
* Dayr az Zawr 35°20'N 040°09'E (englanniksi) (globalsecurity.org)
* Syrian civilians suffer food shortage under ISIS siege in Deir ez-Zor (3.8.2015) (Arkistoitu – Internet Archive) (englanniksi) (aranews.net)
* Middle East Terror: Memory of Armenian Genocide victims targeted by ISIS militants (24.9.2014) (Arkistoitu – Internet Archive) (englanniksi) (armenianow.com)
* Abdallah Suleiman Ali: War between ISIS, Jabhat al-Nusra splits Deir Ez-Zor tribes (31.3.2014) (englanniksi) (al-monitor.com)
* BBC defence correspondent: Al Kibar was a ‘suspected’ nuclear facility (29.8.2012) (englanniksi) (bbcwatch.org)